Prezidentdan muhim topshiriq va rad etilgan ikki loyiha tafsiloti

Prezident Shavkat Mirziyoev Namangan viloyatiga qilgan tashrifi juda ko`p “syurpriz”larga boy bo`ldi, deyish mumkin. Prezident kortejining kutilmaganda o`zgargan yo`nalishi xuddi Farg`onada bo`lgani kabi yutuqlar bilan birga juda ko`p achchiq haqiqatlarni ham oshkor qildi. Ta`mirtalab Bunyodkor mahallasi, aholi vakilining gaz, elektr, suv ta`minotining talabga javob bermasligi kabi masalalardagi e`tirozi barcha OAV, jumladan darakchi.uz sayti va ijtimoiy tarmoqlarda e`lon qilingach, juda ko`p muhokamalarga sabab bo`ldi. Davlat rahbari bu borada viloyatning barcha mas`ullariga “Farg`onadagi holatni ko`rganmadilaring? Nahot xulosa chiqarmadilaring?” mazmunidagi e`tirozli savolni o`rtaga tashladi. Shu holatga javoban qat`iy choralar ko`rdi. Shuningdek, tashrif davomida mutasaddilar tomonidan taklif etilganNamangan viloyatida yo`l, transport, qurilish va kommunal infratuzilmani rivojlantirish bo`yicha taqdimotlarining hammasi ham davlat rahbari tomonidan ma`qullanmadi. Ma`qullanganlari bo`yicha esa mas`ullarga aniq topshiriqlar berildi.
BANK KREDITINI AJRATIShGA BO`YIChA MUHIM TOPShIRIQ
Chust tumanida joylashgan yirik “Chust tekstil” korxonasining faoliyati bilan tanishish davomida Prezident Shavkat Mirziyoevni mazkur korxona qurilish texnologiyasining 4 baravar arzonga tushgani ko`proq qiziqtirdi. Korxona rahbari Jamshid Ismatullaevning aytishicha, maydoni 15 gektar bo`lgan korxonani an`anaviy asosda qurishganida 8 mln. dollar mablag` sarflanishi mumkin edi. Lekin mazkur korxona engil konstruksiyali temir angarlar bilan qurilgan va uning barpo etilishi uchun 2 mln. dollar mablag` sarflanib, 6 mln. dollar tejab qolingan. “Mana bo`larkan-ku, - dedi davlat rahbari, - Hamma sharoiti bo`lsa, nima kerak 2-3 qavatli binolarni qurishni...” Arzon va sifatli qurilish texnologiyasi Prezidentga ma`qul kelib, an`anaviy usullardan voz kechib, tekstil korxonalarini qurish uchun shu texnologiyani joriy qilish va eski uslubda qurish uchun banklardan mablag`lar ajratmaslik bo`yicha qaror loyihasi ishlab chiqish uchun mas`ullarga topshiriq berdi.
Avtomobil yo`llari qo`mitasi rahbari Abdurahmon Abduvalievning Prezidentga taklif berishicha, yo`l qurilishi bo`yicha ba`zi soliq va bojxona to`lovlariga imtiyozlar berish bilan yo`llarni asfaltlash arzonlashishi mumkin. Bu bilan davlat byudjetiga 60 million dollar kamroq “kirim” bo`ladi. Evaziga yo`llarning ahvoli yaxshilanishi mumkinligiga urg`u berildi. Bunga javoban Prezident Shavkat Mirziyoev yo`l qurilishida parlament nazoratini kuchaytirish kerakligini aytdi. Prezident topshirig`iga ko`ra, har bir yo`l uchun alohida qurilishi loyihasi ishlab chiqilib, mahalliy deputatlar Kengashida tasdiqlanishi kerak. Undan keyin deputatlar qurilgan yo`lning sifatidan qoniqsa, ob`ekt qabul qilinadi va bajarilgan ishlar uchun pul ajratiladi.
“Bo`lmasa sizlar menga “bajaramiz” deysizlar, odamlaring esa o`z bilganicha ish qilishmoqda. Endi hech kim bu tarzda ishlamaydi. Parlament nazorati bo`ladi. Agar ushbu hududda yashovchi xalq vakillari ishdan mamnun bo`lsa, to`lov bo`ladi. Shundagina adolatli bo`ladi”, - dedi davlat rahbari.
“AXSIKENT “NAMANGANNING REGISTONI” BO`LIShI KERAK”
Taqdimotlar qatorida “Axsikent” tarixiy shahrini ochiq osmon ostidagi muzeyga aylantirish eskiz loyihasi ham bor edi. Qurilish vaziri Botir Zokirovning taqdimot qilishicha, “Axsikent” shahar xarobalari ustida yomg`ir, qor va turli tashqi zararlardan asrovchi himoya konstruksiyasi va hudud yaqinida zamonaviy istirohat bog`i hamda muzey tashkil etiladi. Ammo bu taklif ham Prezident tomonidan tasdiqlanmadi. “Nega endi zamonaviy? Bu erga kelgan odam o`zini o`tmishga kelgandek his qilishi lozim. Erlarga asfaltmas, tog` toshlaridan yotqizinglar. Amfiteatr qurib, uni ham xuddi tarixiy binolardek quringlar. Kolizey amfiteatriga o`xshagan bo`lsa, bu erga hamma qiziqqanidan keladi. Axsikent - juda nodir yodgorlik. U erdagi ishlarni ilm bilan, milliy g`urur bilan, hurmat bilan qilish kerak. Bu joy “Namanganning Registoni” bo`lishi kerak”, – dedi davlat rahbari.
 
Sardorbek Rahmonqulov
Toshkent-Namangan-Toshkent